
Text rozhodnutia
Súd: Krajský súd Bratislava Spisová značka: 3Co/256/2018 Identifikačné číslo súdneho spisu: 1616200751 Dátum vydania rozhodnutia: 27. 06. 2019 Meno a priezvisko sudcu, VSÚ: JUDr. Roman Bolebruch ECLI: ECLI:SK:KSBA:2019:1616200751.1 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedu senátu JUDr. Romana Bolebrucha a sudcov Mgr. Patricie Skotnickej a JUDr. Alexandry Hanusovej v spore žalobcu: Prima banka Slovensko, a.s., IČO: 31 575 951, Hodžova 11, Žilina, proti žalovanému: Y. Z., V. X, P. L. T., o zaplatenie sumy 1.737,66 eura s príslušenstvom, na odvolanie žalobcu proti rozsudku Okresného súdu Malacky zo dňa 30.05.2018, č.k. 7C/129/2016-59, takto r o z h o d o l : Odvolací súd rozsudok súdu prvej inštancie v napadnutej časti zamietajúceho výroku, ktorým zamietol žalobu o zaplatenie zmluvného úroku vo výške 19,90 % ročne zo sumy 1.922,90 eura od 15.10.2013 do zaplatenia a v súvisiacom výroku o náhrade trov konania p o t v r d z u j e . Žalovanému nepriznáva proti žalobcovi nárok na náhradu trov odvolacieho konania. o d ô v o d n e n i e : 1. Napadnutým rozsudkom súd prvej inštancie uložil žalovanému povinnosť zaplatiť žalobcovi sumu 1.764,11 eura s úrokom z omeškania vo výške 8 % ročne zo sumy 1.733,68 eura od 24.12.2013 do zaplatenia, všetko do troch dní od právoplatnosti rozsudku a v prevyšujúcej časti žalobu zamietol. 2. V odôvodnení rozsudku uviedol, že žalobca sa žalobou doručenou konajúcemu súdu dňa 27.01.2016 domáhal voči žalovanému zaplatenia sumy 1.577,43 eura ako nezaplatenej istiny úveru, sumy 157,05 eura ako nezaplatených úrokov, sumy 3,18 eura ako nezaplatených úrokov z omeškania, úroku vo výške 19,90 % ročne z nezaplatenej istiny vo výške 1.922,90 eura od 15.10.2013 do zaplatenia, úroku z omeškania vo výške 8 % ročne z nezaplatenej istiny vo výške 1.922,90 eura a z nezaplatených úrokov od 15.10.2013 do zaplatenia. Dôvodil, že dňa 21.12.2012 uzavrel so žalovaným úverovú zmluvu č. XXXXX, na základe ktorej poskytol žalovanému peňažné prostriedky v sume 2.000 eur na žalovaným určený účet. Poskytnutý úver a úroky sa žalovaný zaviazal splácať v pravidelných mesačných splátkach najneskôr do 20.12.2018. Vzhľadom na to, že žalovaný úver riadne nesplácal, listom zo dňa 20.09.2013 ho vyzval na predčasné splatenie úveru do 12.10.2013. Následne pristúpil dňa 14.10.2013 k zosplatneniu úveru, pričom jeho pohľadávka k uvedenému dňu predstavovala sumu 2.143,13 eura a pozostávala z istiny v sume 1.922,90 eura, z riadnych úrokov v sume 157,05 eura, z úrokov z omeškania v sume 3,18 eura a poplatkov v sume 60 eur, pričom položku zodpovedajúcu poplatkom si žalobca v súdnom konaní neuplatnil. Žalovaný po zosplatnení úveru do podania žaloby uhradil sumu 345,47 eura, o ktorú žalobca znížil sumu istiny na 1.577,43 eura. 3. Súd prvej inštancie vykonal vo veci dokazovanie a zistil, že dňa 21.12.2012 uzavreli strany sporu úverovú zmluvu č. XXXXXXXXXXXXXXXX, na základe ktorej žalobca poskytol žalovanému peňažné prostriedky formou splátkového bezúčelového úveru, za podmienok uvedených v zmluve a vo všeobecných obchodných podmienkach, keď výška úveru zodpovedala sume 2.000 eur, s fixnou úrokovou sadzbou 19,90 % ročne do splatnosti úveru, s mesačnou anuitnou splátkou v sume 48,10 eura, splatnou vždy 21. deň kalendárneho mesiaca, termínom splatnosti prvej splátky dňa 21.01.2013, počtom splátok 72, konečnou splatnosťou úveru k 20.12.2018, výškou RPMN 24,22 %, priemernou RPMN ku dňu podpisu úverovej zmluvy 19,37 % a celkovou čiastkou, ktorú mal žalovaný zaplatiť 3.606,48 eura. Zmluvné strany si pre prípad nezaplatenia anuitnej splátky včas v súlade s článkom 4 úverovej zmluvy dojednali právo žalobcu žiadať o predčasné splatenie zostatku úveru s príslušenstvom, za podmienok uvedených v úverovej zmluve a všeobecných obchodných podmienkach (bod 4.2.1); rovnako sa pre tento prípad omeškania v zmysle článku 4.1. dohodli na práve žalobcu požadovať od žalovaného úrok z omeškania vo výške 8 % ročne, ktoré sankcie bol žalobca oprávnený požadovať aj kumulatívne. Žalobca výzvou zo dňa 20.09.2013 vyzval žalovaného na predčasné splatenie úveru vo výške 2.115,51 eura s príslušenstvom najneskôr do 12.10.2013. 4. Konajúci súd zo špecifikácie dlžnej sumy zo dňa 11.04.2017 zistil, že žalovaný do dňa predčasného zosplatnenia úveru uhradil 5 splátok po á 48,10 eura, spolu sumu 240,50 eura, ktorú žalobca započítal na úhradu úroku (v sume 163,40 eura) a na úhradu istiny (v sume 77,10 eura). Nesplatená istina predstavovala ku dňu zosplatnenia (14.10.2013) sumu 1.922,90 eura a pozostávala z poskytnutého úveru v sume 2.000 eur, od ktorej žalobca odpočítal sumu 77,10 eura, uhradenú žalovaným a započítanú na istinu úveru. Žalovaný po vyhlásení predčasnej splatnosti úveru uhradil dňa 24.10.2013 sumu 47,50 eura, dňa 04.11.2013 sumu 267,97 eura a dňa 23.12.2013 sumu 30 eur, spolu sumu 345,47 eura, ktorú žalobca započítal na istinu, ktorá tak ku dňu 23.12.2013 predstavovala hodnotu 1.577,43 eura. Žalobca vyčíslil úrok z úveru vo výške 19,90 % ročne z jednotlivých súm istiny, po započítaní splátok žalovaného od poskytnutia úveru do jeho zosplatnenia, celkovo sumou 156,25 eura (pôvodne v žalobe uviedol sumu 157,05 eura), ako aj úrok z omeškania vo výške 2,87 eura (v žalobe pôvodne uviedol sumu 3,18 eura) predstavujúci kapitalizovaný úrok z omeškania vo výške 8 % ročne z nezaplatených splátok úveru od dátumu ich splatnosti do 14.10.2013. 5. Po takto vykonanom dokazovaním súd prvej inštancie skutkovo ustálil, že sporové strany uzavreli úverovú zmluvu, ktorá obsahovala všetky podstatné náležitosti zmluvy o spotrebiteľskom úvere v zmysle § 9 ods. 1 a 2 zákona č. 129/2010 Z.z. o spotrebiteľských úveroch (ďalej len „zákon č. 129/2010 Z.z.“). Žalovaný po poskytnutí úveru v sume 2.000 eur tento v dohodnutých splátkach riadne a včas nesplácal, pričom bolo jeho povinnosťou uhradiť žalobcovi mesačné splátky vo výške 48,10 eura, so splatnosťou vždy k 20. dňu v mesiaci, keď prvá splátka bola splatná dňa 21.01.2013 a posledná dňa 20.12.2018. Žalobca v súlade s článkom 4.2.1. úverovej zmluvy potom, čo sa žalovaný dostal do omeškania so splátkami úveru, pristúpil listom zo dňa 20.09.2013 k zosplatneniu celého úveru a vyzval žalovaného k zaplateniu dlhu 2.115,51 eura, pozostávajúceho z nezaplatenej istiny, úrokov a poplatku v lehote do 12.10.2013, ktorý poplatok si v konaní neuplatnil. Žalobca v konaní preukázal, že žalovaný uhradil do zosplatnenia úveru celkom sumu 240,50 eura (5 splátok po á 48,10 eura) a po jeho zosplatnení sumu 345,47 eura. 6. Vychádzajúc z týchto skutočností súd prvej inštancie, za použitia ustanovenia § 497, § 502 ods. 1, § 503 ods. 1, 2, § 504 zákona č. 513/1991 Zb. Obchodný zákonník (ďalej len „Obchodný zákonník“), § 1 ods. 1, § 2 písm. d), § 9 ods. 1, 2 zákona č. 129/2010 Z.z. a § 53 ods. 9 a § 565 zákona č. 40/1964 Zb. Občiansky zákonník (ďalej len „Občiansky zákonník“) považoval za dôvodnú žalobu v časti neuhradenej úverovej istiny v sume 1.577,43 eura a riadnych úrokov v sume 156,25 eura, ktoré si žalobca vyčíslil zo sumy istiny do dňa predčasnej splatnosti úveru. V časti zaplatenia sumy 0,80 eura ako rozdielu medzi sumou vyčísleného úroku z úveru, uvedeného v petite žaloby (157,05 eura) a sumou vyčísleného úroku z úveru, uvedeného v špecifikácii dlžnej sumy (156,25 eura), súd žalobu zamietol, nakoľko žalobca nevysvetlil, v čom spočíval rozdiel v sume vyčísleného úroku, a tak preukázal svoj nárok len čo do sumy 156,25 eura, ktorý nárok mu konajúci súd v tejto výške priznal. 7. Keďže žalovaný sa dostal do omeškania s plnením peňažného dlhu konajúci súd priznal žalobcovi v súlade s ustanovením § 517 ods. 1, 2 Občianskeho zákonníka a § 3 nariadenia vlády SR č. 87/1995 Z.z., ktorým sa vykonávajú niektoré ustanovenia Občianskeho zákonníka i ním vyčíslený úrok z omeškania ku dňu zosplatnenia úveru v sume 2,87 eura (v žalobe žalobca uviedol sumu 3,18 eura), ako aj úrok z omeškania vo výške 8 % ročne - zo sumy 2.079,15 eura (suma istiny ku dňu zosplatnenia 1.922,90 eura + suma úroku z úveru 156,25 eura) za obdobie od 14.10.2013 do 24.10.2013 (ako deň úhrady sumy 47,50 eura), vyčíslený na sumu 4,56 eura, - zo sumy 2.031,65 eura (suma istiny po započítaní splátky 47,50 eura + suma úroku z úveru 156,25 eura) za obdobie od 25.10.2013 do 04.11.2013 (ako deň úhrady sumy 267,97 eura), vyčíslený na sumu 4,45 eura, - zo sumy 1.763,68 eura (suma istiny po započítaní splátky 267,97 eura + suma úroku z úveru 156,25 eura) za obdobie od 05.11.2013 do 23.12.2013 (ako deň úhrady sumy 30 eur), vyčíslený na sumu 18,55 eura, celkovo 30,43 eura; vo zvyšku žiadaného úroku z omeškania vo výške 8 % ročne zo sumy 1.922,90 eura konajúci súd žalobu ako nedôvodnú zamietol, nakoľko žalovaný sa nedostal kontinuálne do omeškania so zaplatením sumy 1.922,90 eura, keď táto sa o ním uhradené čiastky znižovala. Súd prvej inštancie priznal žalobcovi i úrok z omeškania vo výške 8 % ročne zo sumy 1.733,68 eura (suma istiny 1.577,43 eura ku dňu 23.12.2013 + suma úroku z úveru 156,25 eura) od 15.10.2013 do zaplatenia, keď výška úroku z omeškania určená ku dňu 15.10.2013 bola 8,50 %, avšak žalobca žiadal úrok z omeškania len vo výške 8 % ročne. 8. Pokiaľ išlo o nárok na zmluvný úrok vo výške 19,90 % ročne, ktorý si žalobca uplatnil zo sumy istiny 1.922,90 eura od 15.10.2013 do zaplatenia, súd prvej inštancie žalobu v tejto časti zamietol. Mal za preukázané, že strany sporu si dojednali zmluvný úrok ako fixný až do doby splatnosti úveru, pričom žalobca listom zo dňa 20.09.2013 pristúpil k zosplatneniu celého úveru. Vzhľadom na to, že žalobca si v konaní uplatnil nárok na plnenie zo spotrebiteľského úveru, zmluvný úrok odo dňa účinkov zosplatnenia úveru mu neprislúchal. Konajúci súd svoj názor podporil i uznesením Ústavného súdu Slovenskej republiky zo dňa 18.09.2012, sp. zn. IV. ÚS 476/2012, v ktorom tento odobril závery odvolacieho a prvostupňového súdu o tom, že veriteľovi patria úroky len do splatnosti dlhu, nakoľko následne sa dlžník dostáva do omeškania a je povinný platiť veriteľovi iba úroky z omeškania. Žalobcovi ako veriteľovi tak prislúchalo právo na zaplatenie zmluvných úrokov len do vyhlásenia predčasnej splatnosti úveru, keď následne mu vzniklo právo len na úrok z omeškania. V opačnom prípade by na ťarchu žalovaného ako spotrebiteľa dochádzalo k dvojnásobnému zaťažovaniu v podobe úrokov z úveru, ako i úrokov z omeškania, čo spôsobuje značnú nerovnováhu vo vzťahoch medzi zmluvnými stranami. Ústavný súd Slovenskej republiky pritom nepovažoval uvedené závery súdov za svojvoľné alebo zjavne neodôvodnené, resp. popierajúce zmysel práva na súdnu ochranu. 9. O nároku na náhradu trov konania rozhodol súd prvej inštancie podľa § 255 ods. 1 zákona č. 160/2015 Z.z. Civilný sporový poriadok (ďalej len „C.s.p.“), majúc za to, že žalobca mal neúspech v pomerne nepatrnej časti (v časti nepriznaného vyčísleného úroku z úveru, vyčísleného úroku z omeškania a kontinuálneho úroku z úveru), preto mu priznal náhradu trov konania v rozsahu 100%. 10. Proti výroku rozsudku súdu prvej inštancie, ktorým v prevyšujúcej časti žalobu zamietol, podal v zákonom stanovenej lehote odvolanie žalobca a navrhol ho zmeniť, tak, že odvolací súd žalobe vyhovie, z dôvodov podľa § 365 ods. 1 písm. f) a h) C.s.p. Nestotožnil sa s názorom konajúceho súdu, podľa ktorého mu zmluvný úrok odo dňa účinkov zosplatnenia úveru voči žalovanému nepatrí. Mal za to, že nárok na zaplatenie zmluvného úroku trvá od poskytnutia peňažných prostriedkov až do ich vrátenia dlžníkom, t.j. aj po predčasnom zosplatnení úveru. Poukázal pritom na ustanovenie § 502 ods. 1 a § 503 ods. 3 Obchodného zákonníka, ktorých výkladom vyvodil, že povinnosť dlžníka platiť úrok trvá až do doby vrátenia úveru. Pri úverovej zmluve ide nepochybne o plnenie peňažného záväzku v dvoch rovinách, a to na jednej strane ide o povinnosť vrátiť poskytnuté prostriedky (úver) v dohodnutej dobe, na strane druhej aj o povinnosť zaplatiť požadované úroky. Pokiaľ dlžník v oboch prípadoch nesplní svoju povinnosť včas, dostane sa do omeškania. Keďže ide o dva rozdielne inštitúty, ktoré sa odlišujú svojou podstatou, ako aj funkciami, treba vychádzať z toho, že pri omeškaní s vrátením peňažných prostriedkov má veriteľ nárok na úrok z úveru, ako aj na úrok z omeškania. Povinnosť platenia úrokov je spojená s obdobím skutočnej držby požičaných peňažných prostriedkov, čo potvrdzuje aj ustanovenie § 16 ods. 1 zákona č. 129/2010 Z.z. Preto tvrdenie, že po zosplatnení úveru veriteľovi už neprislúcha nárok na odplatu za poskytnuté peňažné prostriedky (úrok) nemá oporu v právnych predpisoch. V tomto smere žalobca poukázal na znenie § 503 ods. 3 Obchodného zákonníka priznávajúceho veriteľovi právo na dohodnutý úrok od poskytnutia peňažných prostriedkov, bez súčasného stanovenia momentu zániku tohto nároku. 11. Žalobca svoju argumentáciu, podľa ktorej mu patril zmluvný úrok aj za obdobie po predčasnom zosplatnení úveru, podporil citáciou rozhodnutia Krajského súdu v Žiline zo dňa 31.01.2017, sp. zn. 11Co/12/2017 (podľa ktorého obsahom záväzku dlžníka nie je vrátiť len poskytnuté peňažné prostriedky, ale aj úroky z nich, ktoré nemožno stotožniť s úrokmi z omeškania), Krajského súdu v Banskej Bystrici zo dňa 29.11.2017, sp. zn. 43Co/23/2017 (podľa ktorého na zaplatenie úrokov z úveru dohodnutých podľa § 502 Obchodného zákonníka má právo každý veriteľ, ktorý uzavrel písomne zmluvu o úvere a na základe ktorej úver skutočne dlžníkovi poskytol, a to do splatnosti úveru, nakoľko úroky z úveru sú súčasťou záväzku dlžníka, na ktorom sa s veriteľom dobrovoľne dohodol), keď k totožným právnym záverom dospel i Krajský súd v Nitre v rozsudku zo dňa 07.12.2017, sp. zn. 8Co/193/2017, zo dňa 30.11.2017, sp. zn. 7Co/366/2017, ako aj Krajský súd v Bratislave v rozhodnutí zo dňa 27.03.2018, sp. zn. 8Co/138/2017. 12. Žalobca v ďalšom podotkol, že podľa návrhu zákona, ktorým sa mal v roku 2013 meniť a dopĺňať Občiansky zákonník, malo dôjsť k novelizácii ustanovenia § 53 ods. 9, keď toto malo byť doplnené o vetu: „Úroky za poskytnutie peňažných prostriedkov patria dodávateľovi len do uplatnenia práva podľa § 565 Občianskeho zákonníka“. Keďže navrhovaná zmena označeného ustanovenia Občianskeho zákonníka nebola nikdy legislatívne prijatá, žalobca vyvodil, že zákonodarca neobmedzil jeho nárok ako veriteľa na zmluvne dohodnutý úrok po zosplatnení úveru. 13. Žalobca súdu prvej inštancie vyčítal, že správnosť prijatého záveru o nedôvodnosti nároku na zmluvný úrok po zosplatnení úveru nesprávne odvodzoval i od uznesenia Ústavného súdu Slovenskej republiky zo dňa 18.09.2012, sp. zn. IV. ÚS 476/2012, v ktorom však Ústavný súd Slovenskej republiky nevyslovil žiaden právny názor podporujúci akýmkoľvek spôsobom stanovisko konajúceho súdu ohľadne úrokov po zosplatenení úveru. Napokon ani Najvyšší súd Slovenskej republiky v rozhodnutí vo veci sp. zn. 4Obo 143/98, nijako neriešil uplatňovanie nároku na dohodnutý úrok z poskytnutých peňažných prostriedkov po zosplatnení úveru, keď sa prioritne zaoberal otázkou nároku na úroky z omeškania v prípade omeškania s platením úrokov za poskytnutie peňažných prostriedkov a nároku na úroky z omeškania v prípade omeškania s platením úrokov z omeškania. Konštatovanie konajúceho súdu, že i podľa uvedených rozhodnutí súdov dohodnuté úroky z poskytnutých prostriedkov patria veriteľovi len do splatnosti dlhu, keď od splatnosti dlhu je dlžník v omeškaní a je povinný platiť už len úroky z omeškania preto žalobca považoval za vytrhnuté z kontextu, z dôvodu ktorého nemohlo byť paušálne uplatnené v konaniach, v ktorých sa veritelia domáhali priznania nárokov z poskytnutých peňažných prostriedkov. 14. Žalovaný sa k odvolaniu žalobcu písomne nevyjadril. 15. Odvolací súd viazaný rozsahom a dôvodmi odvolania (§ 379, § 380 C.s.p.), ktoré podľa obsahu smerovalo len do časti zamietajúceho výroku rozsudku súdu prvej inštancie, ktorým zamietol žalobu o zaplatenie zmluvného úroku vo výške 19,90 % ročne zo sumy 1.922,90 eura od 15.10.2013 do zaplatenia, preskúmal rozsudok súdu prvej inštancie v napadnutej časti, prejednal odvolanie žalobcu bez nariadenia odvolacieho pojednávania (§ 385 ods. 1 C.s.p. a contrario) a viazaný skutkovým stavom tak, ako ho zistil súd prvej inštancie (§ 383 C.s.p.) dospel k záveru, že odvolanie žalobcu dôvodné nie je. Odvolací súd rozsudok verejne vyhlásil dňa 27.06.2019 (§ 378 ods. 1 C.s.p. v spojení s § 219 ods. 3 C.s.p.). 16. Podľa § 52 ods. 1 Občianskeho zákonníka účinného v čase uzavretia zmluvy o úvere spotrebiteľskou zmluvou je každá zmluva bez ohľadu na právnu formu, ktorú uzatvára dodávateľ so spotrebiteľom. 17. Podľa § 52 ods. 2 Občianskeho zákonníka ustanovenia o spotrebiteľských zmluvách, ako aj všetky iné ustanovenia upravujúce právne vzťahy, ktorých účastníkom je spotrebiteľ, použijú sa vždy, ak je to na prospech zmluvnej strany, ktorá je spotrebiteľom. Odlišné zmluvné dojednania alebo dohody, ktorých obsahom alebo účelom je obchádzanie tohto ustanovenia, sú neplatné. 18. Podľa § 2 písm. a) zákona č. 129/2010 Z.z. na účely tohto zákona sa rozumie spotrebiteľom fyzická osoba, ktorá nekoná v rámci predmetu svojho podnikania alebo povolania. 19. Podľa § 2 písm. b) zákona č. 129/2010 Z.z. na účely tohto zákona sa rozumie veriteľom fyzická osoba alebo právnická osoba, ktorá ponúka alebo poskytuje spotrebiteľský úver v rámci svojej podnikateľskej činnosti. 20. Podľa § 2 písm. d) zákona č. 129/2010 Z.z. na účely tohto zákona sa rozumie zmluvou o spotrebiteľskom úvere zmluva, ktorou sa veriteľ zaväzuje poskytnúť spotrebiteľovi spotrebiteľský úver a spotrebiteľ sa zaväzuje poskytnuté peňažné prostriedky vrátiť a zaplatiť celkové náklady spotrebiteľa spojené so spotrebiteľským úverom. 21. Podľa § 497 Obchodného zákonníka zmluvou o úvere sa zaväzuje veriteľ, že na požiadanie dlžníka poskytne v jeho prospech peňažné prostriedky do určitej sumy, a dlžník sa zaväzuje poskytnuté peňažné prostriedky vrátiť a zaplatiť úroky. 22. Preskúmaním súdneho spisu sa odvolací súd stotožnil s odôvodnením rozsudku súdu prvej inštancie v napadnutej časti zamietajúceho výroku a konštatuje správnosť dôvodov (§ 387 ods. 1 a ods. 2 C.s.p.), na základe ktorých dospel k záveru o neoprávnenosti nároku žalobcu na zaplatenie zmluvne dohodnutých úrokov po vyhlásení predčasnej splatnosti úveru. 23. Vo veci samej pritom nebolo sporné a konajúci súd správne ustálil, že úverová zmluva uzavretá medzi žalobcom a žalovaným mala charakter spotrebiteľskej zmluvy a nakoľko jej predmetom bolo poskytnutie úveru, išlo o zmluvu o spotrebiteľskom úvere (§ 2 písm. d) zákona č. 129/2010 Z.z.), na ktorú treba aplikovať nielen ustanovenia zákona č. 129/2010 Z.z., ale primerane i ustanovenia Občianskeho zákonníka, týkajúce sa spotrebiteľských zmlúv, ktoré umožňujú súdu skúmať ex offo zmluvné podmienky tak, aby žalovaný ako spotrebiteľ nebol zaväzovaný na nedovolené plnenie. 24. Odvolací súd sa nestotožnil s odvolacou námietkou žalobcu, že mu patrí nárok na zaplatenie zmluvného úroku z úveru aj po jeho predčasnom zosplatnení, keďže požaduje úroky, na ktoré by mal nárok v prípade, ak by žalovaný plnil podľa podmienok a v termínoch dohodnutých v úverovej zmluve, t.j. za stavu, ak by nedošlo k predčasnému zosplatneniu úveru. Je potrebné uviesť, že riadny (zmluvný) úrok predstavuje cenu peňazí, ktoré veriteľ poskytol dlžníkovi na základe úverovej zmluvy. Z ekonomického pohľadu ide o kompenzáciu veriteľovi za obetovanú príležitosť, kedy nemohol s istinou úveru nakladať, pretože nebola v jeho dispozícií. Na strane dlžníka ide o cenu za to, že mu žalobca do jeho dispozície vydal finančné prostriedky, ktoré mohol používať, pričom povinnosť ich vrátiť odložil do budúcnosti, resp. ju rozložil na splátky. Veriteľovi patrí riadny úrok z úveru až do jeho splatnosti. Ak dlžník poruší úverovú zmluvu a sú splnené zákonom, resp. zmluvou predpokladané podmienky, má veriteľ právo vyhlásiť predčasnú (alebo tiež mimoriadnu) splatnosť úveru, t.j. požadovať okamžité vrátenie celého úveru dlžníkom. Právnym následkom vyhlásenia predčasnej splatnosti úveru je, že dlžník prichádza o výhodu odloženej splatnosti úveru, resp. o výhodu splátok a veriteľ získava možnosť využiť všetky dostupné právne prostriedky na to, aby sa domohol dlžnej pohľadávky. Veriteľ tiež získava právo požadovať od dlžníka zákonnú sankciu v podobe úrokov z omeškania z celej dlžnej sumy, a teda nielen z čiastky, s ktorou bol dlžník aktuálne v omeškaní. Predčasné zosplatnenie úveru tak predstavuje jednostranný sankčný právny inštitút umožňujúci veriteľovi požadovať jednorazové a okamžité vrátenie celej požičanej sumy, ktorý je odlišný od stavu výhody splátok, v ktorom veriteľovi nepatrí nárok žiadať dlžníka o vrátenie celej požičanej sumy naraz, nakoľko túto vracia postupne, v jednotlivých splátkach, za čo patrí veriteľovi úrok. 25. S poukazom na vyššie uvedené je odvolací súd toho názoru, že pri predčasnom (mimoriadnom) zosplatnení úveru vznikol žalobcovi voči žalovanému nárok na jednorazové vrátenie požičanej istiny úveru, vrátane úrokov kapitalizovaných ku dňu zosplatnenia úveru. Je nepochybné, že zosplatnením úveru navodil žalobca stav, v ktorom mal právo získať okamžite späť celú sumu požičaných peňažných prostriedkov, v dôsledku čoho na jeho strane odpadlo obmedzenie jeho práva na dispozíciu s istinou úveru. Ak teda nastal stav, kedy žalovaný už nemal právny titul mať poskytnuté peňažné prostriedky u seba a tieto užívať, niet dôvodu na to, aby žalobca inkasoval úroky, ktoré by mu patrili za stavu oprávnenej držby prostriedkov žalovaným; inými slovami povedané žalobcovi zanikol nárok požadovať voči žalovanému zmluvný úrok z poskytnutých peňažných prostriedkov. Odvolací súd sa stotožňuje s argumentáciou žalobcu, že obsahom záväzku žalovaného ako dlžníka bolo vrátiť nielen poskytnuté finančné prostriedky, ale i úroky. Avšak zo žiadneho právneho predpisu nevyplýva, že by sa táto povinnosť (povinnosť platiť zmluvné úroky z úveru) vzťahovala na žalovaného aj po vyhlásení predčasnej splatnosti úveru. Pokiaľ by žalobca mal nárok na riadny úrok a súbežne s ním i na úrok z omeškania, a to až do momentu zaplatenia celej dlžnej pohľadávky, vznikol by nespravodlivý a ústavne nekonformný stav, v ktorom by bol žalovaný ako spotrebiteľ vystavený všetkým sankčným mechanizmom vynútenia povinnosti a plnenia, zatiaľ čo žalobca ako veriteľ by inkasoval úroky zo sumy, ktorú by mu žalovaný na výzvu nevrátil. Takýto následok vyhlásenia predčasnej splatnosti úveru by bol nielen neprijateľný pre založenie nerovnováhy v právach a povinnostiach účastníkov zmluvy, ale aj v rozpore s dobrými mravmi. Odvolací súd v tomto smere, rovnako ako súd prvej inštancie, poukazuje na uznesenie Ústavného súdu Slovenskej republiky zo dňa 17.09.2012, sp. zn. IV. ÚS 476/2012, ktorý potvrdil ústavnú udržateľnosť záveru súdov nižších inštancií, že po zosplatnení úveru nastupuje režim platenia úrokov z omeškania a nie úrokov z úveru. V neposlednej miere odvolací súd poukazuje i na stanovisko č. 1/2019, prijaté občianskoprávnym kolégiom Krajského súdu v Bratislave, podľa ktorého veriteľ má právo na zaplatenie zmluvných úrokov len do vyhlásenia predčasnej splatnosti úveru s tým, že následne už právo na dohodnutý úrok z úveru nevzniká, vzniká iba právo na úrok z omeškania. V opačnom prípade by na ťarchu spotrebiteľa dochádzalo k dvojnásobnému zaťažovaniu v podobe úrokov z úveru, ako i úrokov z omeškania, čo spôsobuje značnú nerovnováhu vo vzťahoch medzi účastníkmi. 26. Odvolací súd v tejto súvislosti dopĺňa, že nepopiera skutočnosť, že úroky z omeškania a zmluvné úroky sú dva rozdielne inštitúty, ktoré majú svoje vlastné, vzájomne nezastupiteľné funkcie. Avšak ani odlišnosť týchto dvoch inštitútov nemôže spochybniť záver, že po zosplatnení úveru nárok veriteľa na zmluvné úroky zaniká, nakoľko sankcionovanie dlžníka úrokmi z omeškania (a prípadne aj inými poplatkami) spolu s pretrvávaním jeho povinnosti platiť zmluvné úroky by spôsobilo hrubú nerovnováhu v právach a povinnostiach v neprospech dlžníka ako spotrebiteľa. 27. Na vyššie uvedenom závere nič nemení ani ustanovenie § 16 ods. 1 zákona č. 129/2010 Z.z., na ktoré žalobca v odvolaní poukazoval. Podľa neho je spotrebiteľ povinný uhradiť zmluvný úrok a vzniknuté náklady len za časové obdobie od poskytnutia spotrebiteľského úveru až do jeho splatenia v prípade, že sa rozhodne splatiť dlh pred dohodnutou lehotou splatnosti. Ide teda o situáciu, kedy spotrebiteľ (dlžník) svoj dlh riadne spláca a rozhodne sa splatiť zvyšok naraz, pričom v takom prípade zákon vymedzuje celkovú dĺžku obdobia, počas ktorého má povinnosť platiť zmluvne dohodnuté úroky. Ide v podstate o obdobnú situáciu, akú má na mysli i ustanovenie § 503 ods. 3 Obchodného zákonníka (podľa ktorého je dlžník oprávnený vrátiť poskytnuté peňažné prostriedky pred dobou určenou v zmluve, pričom úroky je povinný zaplatiť len za dobu od poskytnutia do vrátenia peňažných prostriedkov), na ktoré rovnako žalobca poukazoval v odvolaní, považujúc nárok na zmluvný úrok po vyhlásení predčasnej splatnosti úveru až do momentu zaplatenia dlžnej istiny za oprávnený. Na základe druhej vety tohto ustanovenia nemožno potvrdiť, ani vyvrátiť záver, že dlžník má povinnosť platiť riadne úroky z dlžnej istiny i po zosplatnení úveru. Predmetné zákonné ustanovenie § 503 ods. 3 Obchodného zákonníka sa vzťahuje totiž na situáciu, kedy dlžník splatil poskytnutý úver predo dňom jeho konečnej splatnosti, čo zjavne nie je prípad posudzovanej veci, kedy žalovaný dlžný úver do dnešného dňa nesplatil. 28. So zreteľom na vyššie uvedené možno uzavrieť, že žalobca v podanom odvolaní neuviedol žiadne relevantné skutočnosti, ktorými by preukázal nesprávnosť napadnutej časti zamietajúceho výroku, ktorým súd prvej inštancie zamietol žalobu o zaplatenie zmluvného úroku vo výške 19,90 % ročne zo sumy 1.922,90 eura od 15.10.2013 do zaplatenia. Vzhľadom na to, že odvolací súd nepovažoval ním uvádzané tvrdenia za také, ktoré by svojou relevanciou boli spôsobilé privodiť zmenu napadnutého rozhodnutia, rozsudok súdu prvej inštancie v napadnutej časti zamietajúceho výroku, ktorým zamietol žalobu o zaplatenie zmluvného úroku vo výške 19,90 % ročne zo sumy 1.922,90 eura od 15.10.2013 do zaplatenia a v súvisiacom výroku o náhrade trov konania ako vecne správny v zmysle § 387 ods. 1 C.s.p. potvrdil. 29. Pre úplnosť odvolací súd udáva, že pokiaľ žalobca, v snahe presvedčiť odvolací súd o dôvodnosti jeho nároku na zaplatenie zmluvného úroku z úveru po jeho zosplatnení, poukazoval a citoval viaceré rozhodnutia odvolacích súdov, právne závery v nich obsiahnuté nemajú v právnom poriadku Slovenskej republiky charakter precedensu, ktorý by ostatných sudcov rozhodujúcich v obdobných veciach zaväzoval rozhodnúť identicky. Odvolaciemu súdu je zrejmé, že problematika v skúmanej veci je všeobecnými súdmi riešená odlišne, a teda v rozhodovacej praxi súdov neprevláda v tejto otázke jednotný právny názor. Avšak vychádzajúc i zo stanoviska č. 1/2019, prijatého občianskoprávnym kolégiom Krajského súdu v Bratislave, má za to, že v rámci naplnenia princípu právnej istoty a dôvery v spravodlivé súdne konanie, bolo potrebné rozhodnúť v súlade s jeho závermi. 30. Odvolací súd rozhodol o nároku na náhradu trov odvolacieho konania podľa § 396 ods. 1 C.s.p. v spojení s § 255 ods. 1 C.s.p. a § 262 ods. 1 C.s.p. tak, že žalovanému, ktorý mal vo veci úspech, nepriznal proti žalobcovi nárok na náhradu trov odvolacieho konania, nakoľko mu žiadne trovy nevznikli. 31. Toto rozhodnutie prijal senát Krajského súdu v Bratislave pomerom hlasov 3:0. Poučenie: Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C.s.p.) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 C.s.p.). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 C.s.p.). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 C.s.p.).

